b'\n_START_ARTICLE_\nAdakavas\n_START_SECTION_\nIstorija\n_START_PARAGRAPH_\nTai viena seniausi\xc5\xb3 Taurag\xc4\x97s rajono gyvenvie\xc4\x8di\xc5\xb3. \xc4\x8cia rasto akmenin\xc4\x97s trinamosios girnos, kurias naudojo akmens, bronzos am\xc5\xbeiuje. Adakave buvusi grup\xc4\x97 II a.-III a. pilkapi\xc5\xb3, kuriuos XIX a. tyrin\xc4\x97jo Dionizas Po\xc5\xa1ka. Aptikti granitiniai kapai su II\xe2\x80\x93III a. papuo\xc5\xa1alais, j\xc5\xb3 tarpe dvi rom\xc4\x97ni\xc5\xa1kos seg\xc4\x97s. \xc5\xa0ie radiniai buvo saugomi Kur\xc5\xa1o muziejuje Jegavoje, o nuo 1963 met\xc5\xb3, kai kurie i\xc5\xa1lik\xc4\x99 radiniai saugomi Istorijos ir etnografijos muziejuje Vilniuje. XX a. \xc5\xa1e\xc5\xa1tajame de\xc5\xa1imtmetyje statant mechanines dirbtuves, pilkapiai buvo sunaikinti._NEWLINE_Gamtos ir kult\xc5\xabros paminkl\xc5\xb3 s\xc4\x85ra\xc5\xa1e yra Adakavo parkas su dvaro ansambliu. Dvaro ansamblis prad\xc4\x97jo formuotis XVIII a. viduryje, apie 1750\xc2\xa0m. Jonas Adakauskis pastat\xc4\x97 pirmuosius medinius dvaro r\xc5\xabmus, prad\xc4\x97jo kurti park\xc4\x85, o 1793\xc2\xa0m. pastat\xc4\x97 medin\xc4\x99 ba\xc5\xbeny\xc4\x8di\xc4\x85. Sudegus mediniams dvaro r\xc5\xabmams 1858\xc2\xa0m. Chlevinskis pastat\xc4\x97 m\xc5\xabrinius. Tuomet ir susiformavo visas Adakavo dvaro ansamblis: r\xc5\xabmai, kuriuos supo 8 tarpusavyje sujungti tvenkiniai, apie 4 ha peiza\xc5\xbeinio tipo parkas, \xc5\xabkiniai pastatai (svirnas, tvartai, dar\xc5\xbein\xc4\x97s, bravoras, mal\xc5\xabnas, ledain\xc4\x97 bei trys kumetynai). Viena i\xc5\xa1 dvaro sud\xc4\x97tini\xc5\xb3 dali\xc5\xb3 yra ba\xc5\xbeny\xc4\x8dia su jai priklausiusia klebonija, jos \xc5\xabkiniais pastatais ir \xc5\xa0pitole. 1812 metais joje gyveno 14 neturting\xc5\xb3 i\xc5\xa1laikom\xc5\xb3 parapijie\xc4\x8di\xc5\xb3._NEWLINE_XIX a. pabaigoje dvaro \xc5\xbeem\xc4\x97s buvo i\xc5\xa1dalintos rus\xc5\xb3 kolonistams, jie dvaro pakra\xc5\xa1tyje pastat\xc4\x97 nedidel\xc4\x99 cerkv\xc4\x99. 1907\xc2\xa0m. dvare buvo \xc4\xafsik\xc5\xabr\xc4\x99s vienuolynas, v\xc4\x97liau na\xc5\xa1lai\xc4\x8di\xc5\xb3 prieglauda. 1923\xc2\xa0m. \xc4\xafkurta sentiki\xc5\xb3 bendruomen\xc4\x97, kurie 1925\xc2\xa0m. pastat\xc4\x97 \xc5\xa0v. Jurgio cerkv\xc4\x99, kuri\xc4\x85 XX a. viduryje nusavino sovietai._NEWLINE_1925\xe2\x80\x931945 metais Adakavo dvare veik\xc4\x97 \xc5\xbeemesnioji mergai\xc4\x8di\xc5\xb3 \xc5\xbeem\xc4\x97s \xc5\xabkio mokykla. Pokariu miestelyje veik\xc4\x97 J\xc5\xabros srities partizan\xc5\xb3 \xc5\xa1tabas._NEWLINE_1950\xe2\x80\x931963\xc2\xa0m. Adakavas buvo Adakavo apylink\xc4\x97s centras, v\xc4\x97liau\xc2\xa0\xe2\x80\x93 kol\xc5\xabkio centrin\xc4\x97 gyvenviet\xc4\x97.'